Source: https://www.kohus.ee/et/ajakirjanikule/uudised/arestikambris-aset-leidnud-surmajuhtumi-tottu-moistis-kohus-ppa-lt-valja
Timestamp: 2018-12-10 17:20:37+00:00
Document Index: 5854218

Matched Legal Cases: ['kohus ', 'kohus ', 'kohus ', 'kohus ', 'Kohus ', 'Kohus ', 'Kohus ']

Arestikambris aset leidnud surmajuhtumi tõttu mõistis kohus PPA-lt välja hüvitise | Eesti kohtud
Arestikambris aset leidnud surmajuhtumi tõttu mõistis kohus PPA-lt välja hüvitise
Tallinna Halduskohus tegi eile otsuse, millega mõistis Politsei- ja Piirivalveametilt kinnipidamisruumis enesetapu teinud isiku abikaasale välja 10 000 euro suuruse hüvitise mittevaralise kahju eest. Samuti pani kohus Politsei- ja Piirivalveametile kohustuse hüvitada matusekulud.
Kohus leidis, et naise surm sai võimalikuks politseiasutuse töö halva korralduse tõttu. Samuti politseiametnike halvast ettevalmistusest tingitud tegevusetuse tagajärjel kuna politsei rikkus kohustust korraldada kinnipeetute järelevalve viisil, mis tagab kinnipeetute julgeoleku. Kohus märkis, et kinnipeetute järelevalve korralduses esinesid puudused vaatamata sellele, et õiguskantsler oli varem PPA-l soovitanud selles osas töökorraldust parandada. Kohus leidis, et kinnipeetu üle järelevalvet teostav ametnik peaks olema võimeline märkama psüühilise kriisi ilmselgeid märke, mis antud juhul ka esinesid.